Imtella' Novembru 11, 2021 Il-maltemp qawwi li ħakem il-gżejjer Maltin fl-aħħar sigħat huwa riżultat ta' linja organizzata ta' maltempati bir-ragħad, xita u riħ qawwi. F'kummenti lil tvm.com.mt kelliema għall-Uffiċċju Meterjoloġiku spjegat li l-maltemp dalgħodu ħakimna minħabba l-fatt li għadda front t'arja kiesaħ minn fuq il-gżejjer Maltin. Qalet, li din is-sistema ta' maltempati ġiet min-Nofsinhar peress li kienet ikkawżata minn pressjoni baxxa li qorbot lejn il-qalba tal-Mediterran mil-Libja. Żiedet tgħid, li dan il-maltemp ikkaratterizzat minn xita qliel u ragħad huwa fi żmienu. Id-dulluvju laqat l-aktar lil Għawdex. L-aktar weather stations Għawdxin li kejlu xita kienu tax-Xewkija (110.4 millimetru) u tax-Xagħra (101 millimetru). Il-biċċa l-kbira tax-xita niżlet f'temp ta' sagħtejn. F'Malta, l-aktar li tkejlet xita kien fil-weather station ta' Ħal Luqa (41 millimetru). Ix-xita fil-weather stations tal-Uffiċju Meterjoloġiku tkejlet bejn nofs il-lejl u l-11am ta' dalgħodu. Ara wkoll: Ara: Dulluvju ta' xita f'Għawdex – ilma ta' xahar jinżel f'anqas minn siegħa